
Rapből a nyelvről, nyelvből az emberről (Versek és rapszövegek összehasonlító elemzésének nyelvi tanulságai)

Rezümé
Dolgozatom azon a felvetésen alapszik, hogy a mai magyar alsó- és középszintű irodalom- és nyelvtanoktatás olyan nehézségekkel küzd, melyek miatt a biztos nyelvi alapok helyett bizonytalanság lép fel a nyelvvel kapcsolatban. Ennek véleményem szerint az, az oka, hogy a kultúra és az oktatás egyaránt túlzott mértékben koncentrál az írott nyelvre.
Ezért vizsgálatomhoz két olyan szövegtípust választottam, melyekkel a beszélt nyelvre irányíthatom a figyelmet, sajátosságainak érzékeltetésével. Ezt az első látásra távolinak tűnő kanonizált líra és a hazai szubkultúra rapszövegeinek rokonításával teszem. Teszem mindezt arra alapozva, hogy a szövegek hasonlósági jegyei a nyelv kezdetben kialakult, hangzós formájában gyökereznek, melyek pedig végső soron az embert magát tükrözik.
Ehhez először a versek és rapszövegek élőszóbeliséggel való kapcsolatát mutatom be, ami elvezet a nyelv kapcsolatépítő jellegéhez. Ezt követően gazdag példaanyagon keresztül ezt a mechanizmust tárom fel, melyet az emberi természetre vezetek vissza, és amely kirajzolja azt az ellentétek kettősségéből születő egységet, mely az életben megfigyelhető folyamatos változást és változatosságot jelenti.
E megállapítást felhasználva a dolgozat záró egységében megpróbálom értelmezni azokat a problémákat, amelyek a nyelvoktatást jellemzik. Majd olyan megoldásokat, módszereket kínálok föl, melyek eredményesebbé tehetik a nyelvvel kapcsolatos ismeretek átadását. Egyrészt az anyanyelvoktatás, másrészt az idegen nyelvoktatás területén, továbbá a határon túli magyar, illetve kétnyelvű kisebbség nyelvi helyzetének javítására felhasználható javaslatokat teszek. Ezek mellett egy olyan általános elképzelést is megjelenítek, mely a nyelvről való gondolkodáshoz és ennek közvetítéséhez tehet hozzá.
Végső soron munkámmal azt szeretném elérni, hogy egy olyan nyelvkoncepció bontakozzon ki, mely az emberek számára elérhetővé teszi nyelvüket. Olyan oldalról igyekszem bemutatni a nyelvet, mely hozzáférhetővé teszi azt a kapcsolatteremtő funkciót, mely elsődleges a nyelvben, és ezáltal segítheti az embereket az életben való könnyebb boldogulásban. 



